da en en en fr de da id da nb da da da da da fr da da da da en da da da da en en
Førsteholdet ikke til at kende. - Svanholm Cricketklub
Onsdag d. 24. august 2016 kl. 00:03 af Henrik Pfaff
Det var et højst interessant 1. hold, vi stillede op med søndag efter fem afbud. Der var 1. holds debut til klubbens kasserer Shabaz Shazad og Imran Ahmed, 1. holds comeback til Søren Vestergård og ”come back” til de to juniorer Saud Munir efter en skades- og afbudsliste, der satte grå hår i hovedet på UK-folkene, der virkelig måtte bruge fantasien for at samle to slagkraftige hold. Det lykkedes, så både 1. og 2. holdet vandt.
Hverken Ishøj eller vi havde det store at spille for i elitedivisionskampen. Ishøj havde dagen forinden sikret sig mod nedrykning og vores nederlag til KB i sidste uge betød, at DM- chancen var forduftet.
Vi vandt lodtrækningen og gik til gærdet. Vi eksperimenterede med Mads Henriksen som åbner, da Zameer Khan først dukkede op lidt efter kampstart på grund af hans cricketmæssige eskapader i England om lørdagen. Landstræneren har anbefalet spillerne at få så mange ”græserfaringer” som muligt forud for VM-turneringen i oktober-november i Los Angeles. Det gør det ikke just nemmere for klubberne herhjemme.
Men Madses hurtige exit gav plads til en lang halvleg for Saif Ahmad (65på 60 bolde) – han er i superform – og vores keeper Wahab Hashmi, der normalt henvises til de mere ydmyge pladser i gærdeordenen.
Men Wahab, der ligesom Saif Ahmad, fortsat er junior greb chancen med kyshånd. Det var dejligt at se, hvor meget han har udviklet sig i det år, han har været hos os og han etablerede med Saif Ahmad en andengærdestand, der bragte os på 117. Wahab lavede 69 på 86 bolde og blev næst topscorer.
Wahid Hasmis flotteste halvleg
Zameer Khan kom ind som sekser og scorede 86 på 66 bolde og det hele endte med 307 mod et ishøj-hold, der har set bedre dage, selvom vort tidligere medlem Monty Singh var vendt tilbage fra Indien for at blive flot grebet af Jonas på Saud Munirs kastning for 12 på 38 bolde. Totalen 307 – årets højeste.
Mads fik hurtigt problemer med lysken, da han kastede, så uden det meste af kasteangrebet fra kampen mod KB bestående af Mads, Basit Raja, Amjad Khan og Hamid Shah – og Saad Ahmad – var der brug for nye kræfter.
Saud Munir gentog sine kastebedrifter fra U-17 turneringen i Holland og tog 5 gærder for 44 og hvis han nærede si g fuldstændigt fra at eksperimentere, kunne han hurtigt blive en hovedkaster også mod mindre venligsindede modstandere. Det samme gælder hans gærdespil.
Og så kom en tidligere countyspiller ind i angrebet. Og på 4 overe ryddede han resten af Ishøj – 3 for 9.
Saud Munir in action
Et af Vestergård gærder
Søren Vestergård får et knus fra anfører Zishan Shah efter hans tre gærder
Han er nu 44 år – holdt op på 1. holdet i 2009, blev kaldt tilbage et par år senere, da holdet lå i ruiner og skulle spille en slags nedrykningskamp mod Kolding og var i år manden, der sørger for, at vi fortsat har et old boys hold. Referaterne mangler, da selv en Flemming Søegaard er skadet og holdt op, men Vestergård har kaldt alle de gamle venner til undsætning. For ingen – eller meget få - siger nej til Søren, der måtte aflyse sin mikroputtræning, som han holder om søndagen, for at hjælpe 1. holdet.